Помощь небесных покровителей. Полный сборник молитв на каждый день года (молитвы общие)

© Олейникова Т.С., сост.

© Издательство «ДАРЪ»

Предисловие

В данной книге собраны молитвы на праздники Господни, Богородичны, Небесных Сил бесплотных, святых угодников Божиих и икон Божией Матери в порядке церковного года, который начинается с сентября месяца. Даты указаны по старому (первая цифра) и новому (вторая цифра) стилю.

Молитва – это возношение ума и сердца к Богу, являемое благоговейным словом человека к Богу. Образцом для всех молитв или общей христианской молитвой является Молитва Господня «Отче наш», которой Господь наш Иисус Христос научил апостолов и которую они передали всем верующим.

Молитва, как золотой ключ, отверзает нам все сокровища милосердия и щедрот Божиих.

«Молитва – путь к Господу. Призовем имя Господа и спасемся. Молитва более всего дает благодать Духа Святаго, потому что она всегда в руках наших как орудие для стяжания благодати Духа; двери молитвы открыты всем: и богатому, и бедному, и знатному, и простому, и сильному, и слабому, и здоровому, и больному, и праведнику, и грешнику. Особенно важно всегда держать в устах и в сердце молитву Иисусову: «Господи Иисусе Христе, Сыне Божий, помилуй мя грешнаго». …Сие непрестанно держи в устах и в сердце своем. С призыванием таким образом имени Божия ты найдешь покой, достигнешь чистоты духовной и телесной, и вселится в тебя Святой Дух, источник всех благ, и управит Он тебя во святыне, во всяком благочестии и чистоте».

(Из наставлений преподобного Серафима Саровского.)

«Молитва есть одна из высших потребностей души человеческой, одна из существенных принадлежностей богопочитания. Ду ша, погруженная в чувственность, рассеянная, омраченная грехом, не чувствует, что по своему началу она есть дыхание уст Божиих. Но сила этого чувства без ее ведома возникает из ее глубины и движет сердце к Богу, хотя бы и к неведомому или только погрешительно знаемому. В наше время мы много хвалимся и не довольно каемся. А время советует меньше хвалиться и больше молиться. Сердца твоего требует Господь. Молитву Церковь влагает в уста, чтобы она проникла в сердце. Чтобы нищему принять милостыню, надобно ему протянуть руку; чтобы младенцу принять пищу, надобно ему открыть уста. Подобно сему надобно человеку простираться к Богу, чтобы достигнуть благодати Его, надобно иметь отверстую душу, чтобы принять дары Его. Молитва есть простертая рука для принятия благодати Божией, отверстые уста для вкушения пищи Небесной. Благодатный дух дарован молитве от Бога для помощи грешникам, восчувствовавшим и возненавидевшим свою греховность, решительно возжелавшим очищения и совершенного исправления, – тем, у кого недостает только силы делать добро, а не доброго намерения».

«Если хочешь, чтобы молитва твоя долетела до Бога, то дай ей два крыла: пост и милостыню».

(Святитель Филарет, митрополит Московский и Коломенский.)

Молитвы святых очень великую имеют силу, но когда и сами мы каемся и исправную являем жизнь. Если же сами не стараемся, то через других ничего не получим и не будем спасены. Бог более готов даровать нам потребное ради нашей молитвы, чем ради молитв других.

(Святитель Иоанн Златоуст.)

Кроме молитв, даны также тропари, кондаки и величания каждому угоднику Божию или празднику.

На некоторые дни года приходится память святых, которым нет молитв. В этих случаях им, кроме тропарей и кондаков, приведены икосы, стихиры, светилен, или седален.

Тропарь – краткая церковная песнь, в которой прославляются дела Бога или святых Его, т. е. песнопение, составленное в честь праздника или святого, в котором кратко выражается сущность праздника или образ жизни святого и которое составляется и поется по известному образцу.

Кондак – краткая церковная песнь, в которой выражается в сжатом виде жизнь святого или история священного события.

Величание – хвала, прославление дел Бога или святых Его.

Задостойник — песнопение, которое поется в составе евхаристического канона вместо Богородичной песни «Достойно есть». На литургии Иоанна Златоуста в дни двунадесятых праздников и Пасхи (от дня праздника до дня отдания), а также на литургии Василия Великого в Великий Четверг и Великую Субботу задостойником является ирмос девятой песни канона утрени: в другие дни, когда совершается литургия Василия Великого, – особый Богородичный тропарь «О Тебе радуется».

Это самое полное собрание молитв, тропарей, кондаков и величаний. Такого полного сборника еще не издавалось.

Для работы были использованы Месяцесловы, Книги молебных пений, издаваемые в разное врем я, Минеи Месячные и другие богослужебные и церковные книги, отдельные частные службы, Жития святых с молитвами и т. д.

Составитель не ставил цели перечисления всех святых на каждый день всех месяцев года – их можно посмотреть в «Православном церковном календаре», а указаны только те святые угодники Божии, которым приводятся молитвы.

Если святому угоднику Божию или празднику в честь иконы Божией Матери не указана молитва, то в этом случае можно читать молитвы общие (см. раздел «Общие молитвы, тропари, кондаки и величания»).

Переходящие празднования

Собор всех святых бессребреников в неделю 1-го ноября (ст. ст.) или близ 1-го

Тропарь Собору всех святых бессребреников, глас 8

Святии безсребреницы и чудотворцы, посетите немощи наша: туне приясте, туне дадите нам.

Кондак, глас 2

Благодать приимше исцелений, простираете здравие сущим в нуждах, врачеве, чудотворцы преславнии; но вашим посещением ратников дерзости низложите, мир исцеляюще чудесы.

Величание

Величаем вас, чудотворцы славнии (имена), и чтим честная страдания ваша, яже за Христа претерпели есте.

Ино величание

Величаем вас, чудотворцы славнии (имена), и чтим святую память вашу, наставницы заблуждшим, исцелители болящим и собеседницы ангелом.

Святых праотец в неделю с 11 по 17 декабря ст. ст.

Тропарь праотцам, глас 2

Верою праотцы оправдал еси, от язык теми предобручивый Церковь: хвалятся в славе святии, яко от семене их есть Плод благославен, без семене Рождшая Тя. Тех молитвами, Христе Боже, помилуй нас.

Кондак, глас 6

Рукописаннаго образа не почетше, но Неописанным Существом защитившеся, треблаженнии, в подвизе огня прославистеся, среде же пламене нестерпимаго стояще, Бога призвасте: ускори, о Щедрый, и потщися, яко Милостив, в помощь нашу, яко можеши хотяй.

Святых отец неделя пред Рождеством Христовым

Тропарь святых отец, глас 2

Велия веры исправления, во источнице пламене, яко на воде упокоения, святии трие, отроцы радовахуся, и пророк Даниил львом пастырь, яко овцам, являшеся. Тех молитвами, Христе Боже, спаси души наша.

Аще вне 20-го числа Кондак отцев, глас 6

Рукописаннаго образа не почетше, но Неописанным Существом защитившеся, треблаженнии, в подвизе огня прославистеся; среде же пламене нестерпимаго стояще, Бога призвасте: ускори, о Щедрый, и потщися, яко Милостив, в помощь нашу, яко можеши хотяй.

Аще же внутрь предпразднства Кондак, глас 1

Веселися, Вифлееме, Евфрафо, готовися: се бо Агница, Пастыря великаго во утробе носящи, еже родити тщится, Егоже зряще, Богоноснии отцы веселятся, с пастырьми поюще Деву доящую.

Праведных Иосифа Обручника, Давида царя и Иакова, брата Господня по плоти
неделя по Рождестве Христовом

Молитва праведному Иосифу, Обручнику Пресвятой Богородицы
из акафиста

О святый праведный Иосифе! Ты еще на земли сый, велие имел еси дерзновение к Сыну Божию, Иже благоизволи именовати тя отцем Своим, яко обрученика Своея Матере, и послушати тя; веруем, яко ныне с лики праведных во обителех небесных водворяяся, услышан будеши во всяком твоем прошении к Богу и Спасителю нашему. Темже, ко твоему покрову и заступлению прибегающе, смиренно молим тя: якоже сам от бури сомнительных помышлений избавлен был еси, сице избави и нас, волнами смущений и страстей обуреваемых; якоже ограждал еси Всенепорочную Деву от клеветы человеческия, огради и нас такожде от всякия клеветы напрасныя; якоже хранил еси от всякаго вреда и озлобления Воплотившагося Господа, сице сохраняй твоим заступлением Церковь Его Православную и всех нас от всякаго озлобления и вреда. Веси, святче Божий, яко и Сын Божий во днех плоти Своея в телесных потребах нужду имеяше, и ты послужил еси им; того ради молим тя, и нашим временным нуждам благопоспеши твоим ходатайством, подая нам вся благая, в житии сем потребная. Изряднее же просим тя, исходатайствуй нам оставление грехов прияти от нареченнаго ти Сына, Единороднаго же Сына Божия, Господа нашего Иисуса Христа, и достойны быти наследия Царства Небеснаго нас предстательством твоим сотвори, да и мы, в горних селениих с тобою водворяющеся, прославим Единаго Триипостаснаго Бога, Отца и Сына и Святаго Духа, ныне и во веки веков. Аминь.

Тропарь, глас 2

Благовествуй, Иосифе, Давиду чудеса, Богоотцу: Деву видел еси рождшую, с пастыри славословил еси, с волхвы поклонился еси, ангелом весть прием. Моли Христа Бога спасти души наша.

Кондак, глас 3

Веселия днесь Давид исполняется Божественный, Иосиф же хваление со Иаковым приносит: венец бо сродством Христовым приемше, радуются, и неизреченно на земли Рождшагося воспевают, и вопиют: Щедре, спасай Тебе чтущия.

Собор новомучеников и исповедников российских
в неделю 25 января (ст. ст.) или после 25 января

Собор новомучеников и исповедников российских[1]: святителя Тихона, патриарха Московского и всея Руси († 1925); священномученика Петра, митрополита Крутицкого († 1937); священномученика Владимира, митрополита Киевского и Галицкого († 1918); священномученика Вениами на, митрополита Петроградского и Гдовского, и иже с ним убиенных священномученика архимандрита Сергия и мучеников Юрия и Иоанна († 1922); священномученика митрополита Серафима († 1937), священномученика архиепископа Фаддея († 1937), священномученика протоиерея Иоанна († 1917), священномученика протопресвитера Александра († 1937), преподобномучениц великой княгини Елисаветы и инокини Варвары († 1918).

Молитва новомученикам и исповедникам российским
из службы

Святии новомученицы и исповедницы Церкве Российския, услышите усердную мольбу нашу! Вемы, яко нецыи от вас, еще ихже отроцы суще, послушающе о древлих страстотерпцех, в сердце своем помыслиша, колико прелюбезно и доброхвально есть таковым подражати, ни мука, ни смерть не разлучиша от любве Божия. Благо же вам, яко последовали есте вере и терпению тех, о ихже слышасте и ихже возлюбисте. А понеже на всякое время возможно есть наити на ны испытанием нечаянным, испросите от Господа нам мужества дар, иже толико благопотребен есть в житии человечестем. Вся концы отечества нашего страданьями своими освятивше, яко общии за вся ны молитвенницы, умолите Бога, избавити люди Своя от ига, ужаснейшаго паче всякаго инаго. И да отпустится нам и всему роду нашему грех, на народе российстем тяготеющий: убиение царя, помазанника Божия, святителей же и пастырей с паствою и страдания исповедников, и осквернение святынь наших. Да упразднятся расколы в Церкви нашей, и да будет все едино, и да изведет Господь на жатву делатели Своя, си есть да не оскудевает Церковь пастырьми добрыми, иже имуть просвещати светом истинныя веры столь великое множество людей в вере ненаученных или от веры отвратившихся. Недостойни есмь мы милости Божия, обаче страданий ради ваших Христос Бог наш да ущедрит и помилует всех нас, в помощь вас призывающих. Мы же Ему, Спасителю нашему, со Отцем и со Святым Духом сокрушение о гресех и благодарение за вся всегда да приносим, славяще Его во веки веков. Аминь.

Тропарь новомученикам и исповедникам российским, глас 4

Днесь радостно ликует Церковь Русская, яко мати чада, прославляющи новомученики и исповедники своя: святители и иереи, царственныя страстотерпцы, благоверныя князи и княгини, преподобныя мужи и жены и вся православныя христианы, во дни гонения безбожнаго жизнь свою за веру во Христа положившия и кровьми истину соблюдшия. Тех предстательством, Долготерпеливе Господи, страну нашу в Православии сохрани до скончания века.

Ин тропарь, глас тойже

Цвети Российскаго луга духовнаго в годину лютых гонений дивно процветшии новомученицы и исповедницы безчисленнии: святителие и пастырие, монаси и мирстии, мужие, жены же и дети, добрый плод в терпении Христу принесшии, молитеся Ему, яко насадителю вашему, да избавит люди Своя от безбожных и злых, да утверждается же Церковь Русская кровьми и страдании вашими во спасение душ наших.

Кондак, глас 3

Днесь новомученицы Российстии в ризах белых предстоят Агнцу Божию и со ангелы песнь победную воспевают Богу: благословение, и слава, и премудрость, и хвала, и честь, и сила, и крепость нашему Богу во веки веков. Аминь.

Ин кондак, глас 2

Новии страстотерпцы Российстии, исповеднически поприще земное претекшии, страданьми дерзновение приимшии, молитеся Христу, вас укрепившему, да и мы, егда найдет на ны испытания час, мужества дар Божий восприимем. Образ бо есте лобызающим подвиг ваш, яко ни скорбь, ни теснота, ни смерть от любве Божия разлучити вас не возмогоша.

Величание

Величаем вас, святии новомученицы и ис поведницы Российстии, и чтим честная страдания ваша, яже за Христа претерпели есте.

Молитва священномученику Владимиру, митрополиту Киевскому и Галицкому
из акафиста

О священномучениче и исповедниче Христов Владимире! Услыши слезныя молитвы чад твоих и воздыхания, сердцем сокрушенным и смиренным приносимая.

Се бо беззаконии омрачихомся и того ради бедами, яко тучами, обложихомся. Но ты, святе Владимире, понеси, яко сильный, немощи наша, не отлучайся от нас духом, да не разлучимся в конец от любве Божия. Призри милостивно на предстоящия и молящияся пред святою иконою твоею и вся прошения их во благое исполни. Веруем бо, яко твоих страданий ради за отечество и люди российския велие дерзновение ко Господу имаши. Егоже умоли, да укрепит ны в Православии и единомыслии, и непоколебимом даже до смерти исповедании веры Христовы, страну нашу да спасет от междоусобныя брани, пастырем нашим да подаст духовное трезвение и ревность о спасении пасомых, правителем же суд и правду, обидимым заступление, недугующим душ и телес исцеление. Мы же, грешнии, твоим предстательством укрепляеми, восхвалим Господа Иисуса Христа, Емуже слава подобает, честь и поклонение, со Безначальным Его Отцем и Пресвятым Духом, ныне и присно и во веки веков. Аминь.

Тропарь священномученику Владимиру, митрополиту Киевскому и Галицкому, глас 2

Веры Православныя непорочный блюстителю и заповедей Христовых усердный исполнителю, священномучениче Владимире, Христа всем сердцем возлюбив, паству твою добре упасл еси, незлобиво мученическую смерть приял еси. Сего ради в вечной славе пребывая, моли спастися душам нашим.

Ин тропарь, глас тойже

Веру Православную непорочно соблюд, подвигом добрым во святительстве подвизался еси, священномучениче отче Владими ре, и убивающим тя рекл еси: Господь да простит вас. Сего ради уготовася ти венец правды от Христа, Бога на шего, Егоже, яко имеяй дерзновение, моли, оправдание даровати нам в День Судный.

Кондак, глас 4

Образ Христова милосердия являя, покров и защищение пастве твоей был еси, святителю отче Владимире, в кротости страдания приемля, безбожных мучителей, благословляя, простил еси. Темже и нам испроси у Христа Бога дух мирен и велию милость.

Величание

Величаем тя, священномучениче Владимире, и чтим святую память твою, ты бо молиши за нас Христа Бога нашего.

Собор преподобных отец Киево-Печерских и всех святых, в Малой России просиявших
в неделю 2-ю Великого поста

Молитва общая преподобным Антонию и Феодосию Печерским
из службы

Преподобнии и богоноснии отцы наши Антоние и Феодосие к вам мы, грешнии и смиреннии, яко к теплым заступником и скорым, помощником и известным предстателем, усердно прибегаем, смиренно просяще вашея помощи и заступления, в бездне зол и бед погружаемии, яже на всяк день и час нам и от человек лукавых приключаются, и от духов злобы поднебесныя, всегда и везде и всякими образы погибели душ и телес наших ищущих, находят на ны. Известны бо есмы несумненно, коль великое к милосердому Богу имате дерзновение: еще бо на земли между странствующими к горнему отечеству пребывающе, велию силу благодати Божией, устами и руками вашими чудодействующей, в себе показасте, яко и огнь с небесе, по подобию Илиину, на показание места, на немже имяше быти основана, на честь и всегдашнее Бога и Божия Матере славословие, великая церковь Печерская, и росу, по образу Гедеонову, на очищение и вечное прославление тогожде святаго места низведосте: такожде вемы, коль многое мно жество мужей и жен, из разных стран и народов, скорбящих и напаствуемых или различными тяжкими болезнями одержимых, или под бременем насилия и притеснения, неудобь носимым, упадающих и желания своего отчаивающихся, вашими молитвами и заступлением получиша скорое себе облегчение и избавление. Аще убо вся та помоществования, еще в смертном суще странствовании, бедствующим милостивно подавасте, кольми паче днесь, егда уже всемогущей предстасте Троице и большее приясте дерзновение, во еже молити Ю о нашем недостоинстве, и нас, в бедах и печалех сущих, утешати, в тяжких нуждах и напастех по нас ратовати, в злоключениих и бедствиих нас заступати и защищати. Сего ради и мы, столь многими враждебными наветами, озлоблениями и коварными злоумышлениями отвсюду угрожаемии и тиснимии, вашему теплому и сильному по Бозе вручаем себе покровительству и защищению, и усердно молим благостыню вашу, сохраните нас неврежденных от всех бед и зол, наипаче же от бесовских козней и хитростей, льсти вых подступов и наглых нападений, да не будем им в поругание и посмеятельство, но тако их крепкою вашею помощию от нас отжените, якоже во дни оны от обители отгнасте их, многия пакости иногда деющих. Сицевая же их неполезная укротивше на ны востания и устремления, тако нас утвержденных в вере, надежди и любви и постоянных соделайте, да николиже нами каковое возобладает недоуминие или сумнение в тех, яже святая мати Церковь веровати поучает и исповедати дерзновенно повелевает: надежду нашу на Господа Бога в душах наших весом и мерою правды и милости Божия сице устройте, яко да ниже излишне уповаем обещанная от Бога без труда и подвига восприяти, ниже, зряще великия прегрешения и тяжкая законопреступления, весьма Божия милосердия отчаяваемся. Любовь в сердцах наших сице утвердите и достойну соделайте, да ничтоже земное и скорогибнущее паче Бога, вся сотворшаго и вся в Себе содержащаго, ниже помышляем, ниже желаем, ниже предпочитаем. Чувства наша душевная вкупе и телесная в таком благоустроении и боголепной мерности на всяк день и час удерживайте и снабдевайте, да теми никогдаже благаго и человеколюбиваго Бога прогневаем. Разум уцеломудрите, да он паче о Бозе, Его вездеприсутствии и благопромышлении помышляет, неже о временных и ничтоже сущих печется. Развращенную волю нашу выну исправляйте, да николиже хощет, еже хотению Божию сопротивляется, но теми да удовляется и в сих безмятежно и безпечально да пребывает, яже суть Богу угодна и приятна, человеку же спасительна и полезна. Память истрезвляйте, да та непрестанно представляет уму и сия, имиже всемилостиваго прогнева Бога и Его благоутробие раздражи, и оная, яже всякаго человека, кроме всякаго сумнения, по временной сей жизни ожидают: к сим же и отечества вашего не забывайте, но в мирном устроении пребывати ему у престола величества Божия непрестанно ходатайствуйте. Православное воинство и вся люди, сущия в державе мирных и безпечальных сохраните, и от всякаго злаго обстояния вскоре избавите. Егда же приспеет наше от временнаго сего житя отшествие и к вечности преселение, сице нам в помощь предстаните и от насилий вражиих свободите, якоже предстасте иногда Еразму монаху, в тяжком смертном бедствии обретавшемуся, и сице сердца наша к истинному покаянию и жалению о грехах подвигнете, якоже и онаго сердце подвигосте, иже в истинном покаянии от здешних к Богу отиде, да и мы в чистем совести нашей свидетельстве, Пресвятей и Неразделимей представше Троице, прославляем Ю купно с вами и всеми святыми в безконечныя веки. Аминь.

Молитва иная
из службы преподобным

Преблаженнии, приснославнии, преподобнии отцы, святии первоначальницы Печерстии, Антоние и Феодосие, свыше Богом дарованнии, двоице благодатная, союзом совершенства, любовно к Богу и ближнему соединенная, не точию в жизни сей временной друголюбне трудившиися о пользе душевней иночествующих и в мире благочестно живущих, но и по отшествии своем в жизнь вечную обещавшиися пособствовати всем и молитися ко Господу Богу и Пресвятей Богородице о спасении всех, наипаче грешников, от нихже первый есмь аз. К вам, угодником Божиим и Пресвятыя Богородицы, яко истинным ходатаем спасения притекая, смиренно молюся: предстаните мне в помощь, узами грехов связанному, и помолитеся о мне, купно же и всех наследников богоугоднаго вашего жития и снаследников Царствия Небеснаго подвигните на многомогущия молитвы: всех бо вас недостойный призывати на заступление дерзаю, желая от всех грехов моих вами свобождение получити. Вси преподобнии отцы Печерстии, богоугодно трудившиися и нетленно в пещерах почивающии, святии иерарси, священноначальницы, священноиноцы, постницы, мученицы, девственницы, чудотворцы, вы есте род избран, царское священие, язык свят, люди обновления, известителие добродетелей из тьмы тленныя сея жизни Призвавшаго вас в чудный свет: вас бо ни земля потаила есть, аще же киих и потаила под спудом почивающих, но верую, яко всех небо прияло есть, и яко славы вашея исповести, тако и имен ваших исчести ми невозможно, множеству бо звездному уподобистеся, разве Сам исчитаяй множество звезд и всем им имена нарицаяй, исповеданный от вас на земли Царь славы, Христос, всех вас, преподобных Своих, по имени написанных на небесех, исчитает и совершенно исповедует пред Отцем Своим Небесным: помозите мне грешному, в сокрушении и смирении сердца моего припадая, молюся вам: свет суще миру и светильницы из-под спуда пещернаго поставлени душами на свещнице, небесном, осиявайте мя, омраченнаго наветы вражиими, светом благодати свыше, да в нем ходя не преткну о камень ноги моея. Вы есте сосуди в честь избраннии, исполненнии благодати Божия обильно, молю: сподобите мя грешнаго от исполнения вашего прияти. Вы есте соль земли, аз же есмь земля, будите мне солию, соблюдающе всецело душу и тело мое от согнития греховнаго. Вси вы, преподобнии Печерстии, врачеве благодатнии, исцеляющии всяк недуг и всяку язю в людех, молюся вам, святии, исцелите и моя душевныя и телесныя язвы, да достойно прославляю Бога в души и телеси моем, всех вас во всем благодаря. Вы бысте алчущии и жаждущии правды, ныне же блаженнаго обеда в Царствии Божии достойно насыщаетеся, смиренно колена сердца моего преклоняя, молю вас: подадите и мне, алчущему и жаждущему тояжде благодати, поне от крупиц падающих от трапезы вашея, и насытите душу мою тщу и душу алчущу исполните благ. О всещедрии господие, всех вас добрый Пастырь пасет, и ничтоже вас уже лишит: вашими благоприятными молитвами соделайте, да и мене, аще и недостойнаго, ничтоже лишит благо; можете бо, преподобнии вси, всем вся, о укрепляющем всех вас Иисусе Христе. Будите, угодницы Божии, и мне окаянному вси вся, да с прочими всеми и мене, к вам всеусердно притекающаго, приобрящете. Аще бо много может молитва единаго праведнаго поспешествуемая во благое, кольми паче вас, праведных и преподобных многих, могут молитвы вся у всемилостиваго Бога. Не два или трие во имя Христово собрани есте, и не два совещастеся на земли просити во имя Христово Отца Небеснаго, но велие множество вас, о преподобнии: помолитеся о мне едином от грешных: аз же верую, яко Бог, прославляемый в совете всех вас, преподобных Своих, услышит прошение собранных и совещанных во имя Его. Изгубих окаянный грехопаденьми моими благодать Божию: вы, святии Печерстии, множеством своим поищите, молю, воистинну обрящете. Увы мне! Затворены предо мною недостойным двери милосердия: вы, преподобнии угодницы Божии, вси потолцыте, и отверзутся ради вас мне грешному, яко да и аз к вашему множественному числу, с большею вашею славою, вашими святыми молитвами причтен быти сподоблюся. О достохвальнии, преподобнии отцы Печерстии! Вы есте радование Царя Небеснаго, вы благоприятная жертва Вышняго, вы граждане новаго Иерусалима, вы наследницы Царствия Божия: тако бо вси текосте, яко и желаемое постигнусте. Молю, и моим ногам благое течение в пути заповедей Господних соделайте, и желаемое постигнута грешнаго мене сподобите вашими многомощными ходатайствы: да, вшед в дом Царствия Вечнаго, возрадуюся и возвеселюся, благодаря всех вас преподобных о таковой любви вашей ко ближнему, и купно с вами восхвалю и возвеличу во хвалении единаго в Троице Пресвятей, от всея твари на небеси и на земли хвалимаго, благословимаго и покланяемаго всемилостиваго Бога, Отца и Сына и Святаго Духа, с Пречистою и Присноблаженною Девою Богородицею, ныне и присно и во веки веков. Аминь.

Молитва иная преподобным отцам Киево-Печерским
из акафиста

Преподобнии и богоноснии отцы наши Антоние и Феодосие, и вси преподобнии Печерстии, светила земная пресветлая, от темных мест пещерных в земли Русской славно просиявшии и сию многими светозарными ангелонравнаго вашего жития звездами онебесившии, всю же Вселенную высоких добродетелей светлостьми и чудес божественных блистаньми удивившии, и ныне смертным западом плот ски на время во гроб зашедше, душами со Христом – Солнцем Правды суще праведницы просвещаетеся, яко солнце, во Царствии Небеснем, идеже молитвенныя ваша к Богу Свету лучи о отечестве своем простирающе, не забудите и нас, всегдашния своя молитвенники, в нощи страстей и скорбей пребывающия, свыше благодатными призирати осиянии; яко да во свете добродетельнаго вашего жития право ходяще, сподобимся зрети свет неприкосновенныя славы Божия, хваляще Его купно с вами в нескончаемыя веки. Аминь.

Тропарь преподобным отцам Киево-Печерским, глас 2

Егда снидосте во гробы и самех себе заключисте, тогда, страсти умертвивше плотския, спогребостеся Христу, Богоноснии, и диавольския в подземных разрушисте ограды, сего ради ангели венцы с Небес вам подают.

Кондак, глас 8

Отцы всечестнии, личе Богокрасный, чудес многих источницы, миро источающии, сокровища краснобогатная Господня, в земли сокровенная, не престайте, молим вы, о нас молитися ко Господу, да зовем вам: радуйтеся, всему миру светильницы.

Величание

Величаем вас, отцы Киево-Печерстии, и вси святии в Малой России просиявшии, и чтим святую память вашу, вы бо молите о нас Христа Бога нашего.

Припев

Святейшии Христовы иерарси и честнии преподобных собори, со всеми святыми о всех нас Человеколюбца Бога молите, молим вы.

Похвала Пресвятой Богородицы
суббота Акафиста

Молитва первая
из службы

О Пресвятая Владычице Богородице и Приснодево Марие, единая надеждо нам грешным, к Тебе прибегаем и Тебе молим, яко велие имаши дерзновение пред Рождшимся от Тебе по плоти Господем Богом и Спасителем нашим Иисусом Христом. Не презри слез наших, не возгнушайся воздыханий наших, не отрини скорби нашея. не посрами упования нашего на Тя, но Матерними молении Твоими умоли Господа Бога, да сподобит нас грешных и недостойных свободитися от грехов и страстей душевных и телесных, умрети миру и жити Ему Единому по вся дни живота нашего. О Пресвятая Владычице Богородице, путешествующим спутешествуй и ограждай и охраняй оныя, избави плененных от пленения, свободи страждущих от бед, утеши суших в печали, скорбех и напастех, облегчи нищету и всяко злострадание телесное, и даруй всем вся потребная к животу, благочестию в жизни временней. Спаси, Владычице, вся страны и грады и сию страну и сей град, имже сия чудотворная и святая икона Твоя дадеся во утешение и ограждение, избави я от глада, губительства, труса, потопа, огня, меча, нашествия иноплеменных, междусобныя брани, и отврати всякий гнев на ны праведно движимый. Даруй нам время на покаяние и обращение, избави нас от внезапныя смерти, и во время исхода нашего предстани нам явльшися, Дево Богородице, и избави нас от воздушных мытарств, князей века сего, сподоби нас на страшнем судиши Христовем стати одесную и соделай нас наследники вечных благ, да славим во веки великолепое имя Сына Твоего и Бога нашего со Безначальным Его Отцем и Святым и Благим и Животворящим Его Духом, ныне и присно и во веки веков. Аминь.

Молитва вторая
из службы

О Премудрая Госпоже, Царице Богороди це, приими смиренное моление наше, и не отрини нас. Заступление и Прибежище наше, и не возгнушайся нас недостойных, но яко Милосердая, не престани молящи, Егоже родила еси, да дарует нам прощение многих согрешений наших, да спасет нас имиже весть судьбами. Помилуй нас. Владычице, помилуй нас, несть бо нам спасения от дел. Темже верно вопием Ти: помилуй рабы Твоя, и неплодное сердце наше покажи плодоносно благих дел. Призри на нас недостойных. Ты бо упование и покров наш, жизнь и свет сердцу нашему. Яко Невечерний Свет от чрева Твоего воздвигшая, озари душу нашу, Чистая, и отжени всяку мглу сердца нашего. Даруй нам умиление, покаяние и сокрушение сердечное. Сподоби нас по вся дни живота нашего творити волю Сына Твоего и Бога нашего и во всем благоугождати Ему Единому. О Богомати, не престани молящи Рождшагося от Тебе Бога за вся притекаюшия с верою к сему чудотворному образу Твоему и подавай им скорую помощь и утешение в скорбех и напастех и злостраданиих, избави их от клеветы и злобы человеческия, от враг видимых и невидимых и всякия нужды и печали. Спаси Отечество наше, град сей и вся грады и страны от всяких бед и нужд и сотвори милостива нам быти Бога нашего, отврати всякий гнев Его. на ны движимый, и избави ны от належашаго и праведнаго Его прешения. О Боголюбивая Владычице, ангелов украшение, мучеников славо и всех святых радосте, с ними моли Господа, да сподобит нас в покаянии скончати живота нашего течение. В смерти же час, Пресвятая Дево, избави нас от власти бесовския и осуждения, и ответа, и страшнаго испытания, и мытарств горьких и огня вечнаго, да сподобльшеся славнаго Царствия Божия, величаем Тя и славим воплощшагося от Тебе Христа Бога нашего, Емуже слава со Отцем и Святым Духом, ныне и присно и во веки веков. Аминь.

Молитва третья
из книги молебных пений

К кому возопию, Владычице? К кому прибегну в горести моей, аще не к Тебе, Царице Небесная? Кто плач мой и воздыхание мое приимет, аще не Ты, Пренепорочная, Надеждо христиан и прибежище нам грешным? Кто паче Тебе в напастех защитит? Услыши убо стенание мое, и преклони ухо Твое ко мне, Владычице Мати Бога моего, и не презри мене требующаго Твоея помощи, и не отрини мене грешнаго. Вразуми и научи мя, Царице Небесная, не отступи от мене раба Твоего, Владычице, за роптание мое, но буди мне Мати и Заступница. Вручаю себе милостивому покрову Твоему: приведи мя грешнаго к тихой и безмятежней жизни, да плачуся о гресех моих. К кому бо прибегну повинный аз, аще не к Тебе, упованию и прибежищу грешных, надеждою на неизреченную милость Твою и щедроты Твоя окриляемь? О Владычице Царице Небесная! Ты мне упование и прибежище, покров и заступление и помощь. Царице моя преблагая и скорая заступнице! Покрый Твоим ходатайстом моя прегрешения, защити мене от враг видимых и невидимых, умягчи сердца злых человек, возстающих на мя. О Мати Господа моего Творца! Ты еси корень девства и неувядаемый цвет чистоты. О Богородительнице! Ты подаждь ми помощь немощствующему плотскими страстьми и болезнующему сердцем, едино бо Твое и с Тобою Твоего Сына и Бога нашего имам заступление, и Твоим пречудным заступлением да избавлюся от всякия беды и напасти, о Пренепорочная и Преславная Божия Мати Марие. Темже со упованием глаголю и вопию: радуйся, Благодатная; радуйся, Обрадованная; радуйся, Преблагословенная; Господь с Тобою. Аминь.

Тропарь Божией Матери, глас 8

Повеленное тайно прием в разуме, в крове Иосифове, тщанием предста безплотный, глаголя Неискусобрачней: Приклонивый схождением Небеса вмещается неизменно весь в Тя, Егоже и видя в ложеснах Твоих, приемша рабий зрак, ужасаюся звати Тебе: радуйся, Невесто Неневестная.

Кондак, глас тойже

Взбранной Воеводе победительная, яко избавльшеся от злых, благодарственная восписуем Ти, раби Твои, Богородице, но яко имущая державу непобедимую, от всяких нас бед свободи, да зовем Ти: радуйся, Невество Неневестная.

Величание

Достойно есть величати Тя, Богородице, честнейшую Херувим и славнейшую без сравнения Серафим.

Пред иконой Пресвятой Богородицы «Похвала Богоматери» читаются благодарственные молитвы за благодеяния Пресвятой Богородицы, а также молятся о разрешении тяжелых семейных проблем и об исцелении недугов.

Празднество Пресвятой Владычице нашей Богородице и Приснодеве Марии ради Ее иконы, именуемой «Плач Богоматери»
в Великий Пяток

Молитва ко Пресвятой Богородице пред Ее иконою «Плач Богоматери»,
чтомая в церкви села Горностаева Московской епархии

О Пресвятая Госпоже Богородице, нашего спасения Надеждо! Воззри милостивно на люди Твоя, с верою и любовию предстоящия и пречистому образу Твоему покланяющияся. Приими наше хвалебное пение сие и пролей теплую Твою молитву о нас грешных ко Господу, да презрев вся наша согрешения, спасет и помилует нас. Еще же молим Тя умиленно: избави нас от всякия скорби и смертоносныя язвы, подай нам Твою милостивую помощь, не отрини наших слез и воздыханий, не забуди нас во вся дни жизни нашея, но всегда пребывай с нами, и Твоим заступлением и ходатайством у Господа подаждь нам отраду, утешение, защиту и помощь, да славим и величаем Преблагословенное и Всепетое имя Твое во веки веков. Аминь.

Тропарь, глас 4

Не умолчим никогда, Богородице, силы Твоя глаголати недостойнии: аще бо Ты не бы предстояла молящи, кто бы нас избавил от толиких бед? Кто же бы сохранил до ныне свободны? Не отступим, Владычице от Тебе: Твоя бо рабы спасаеши присно от всяких лютых.

Кондак, глас 6

Не имамы иныя помощи, не имамы иныя надежды, разве Тебе, Владычице: Ты нам помози, на Тебе надеемся, и Тобою хвалимся: Твои бо есмы раби, да не постыдимся.

Величание

Величаем Тя, Пресвятая Дево, и чтим образ Твой святый, имже болезни наша врачуеши и души наша к Богу возводиши.

Пред иконой Пресвятой Богородицы «Плач Богоматери» молятся об избавлении от душевных страданий.

Празднество Пресвятой Владычице нашей Богородице и Приснодеве Марии ради иконы Ее, именуемой «Живоносный Источник» (V)
в пяток Светлой седмицы

Молитва первая,
чтомая в Михаило-Архангельской церкви пригорода Билярска Казанской епархии

О Пресвятая Дево, Мати Господа нашего Иисуса Христа! Ты еси Мати и покровительница всех к Тебе прибегающих, призри с благосердием на молитвы грешных и смиренных чад Твоих. Ты, именуемая Живоносный Источник благодатных врачеваний, исцели болезни страждущих и умоли Сына Твоего, Господа нашего Иисуса Христа, да низпослет и всем притекающим к Тебе здравие душевное и телесное и, простив нам вольная и невольная согрешения наша, дарует нам вся яже к вечней и временней жизни потребная. Ты еси всех скорбящих радость, услыши нас, скорбных: Ты еси утоление печали, утоли и нашу печаль; Ты еси взыскание погибших, не попусти и нам погибнути в бездне грехов наших, но всегда избавляй нас от всяких скорбей и напастей и всякаго злаго обстояния. Ей, Царице наша преблагая, надеждо наша несокрушимая и заступнице необоримая, не отврати лица Твоего от нас за множество прегрешений наших, но простри нам руце Матерняго милосердия Твоего и сотвори с нами знамение милости Твоея во благо: яви нам помощь Твою и благопоспеши во всяком деле благом. От всякаго же начинания греховнаго и помышления лукаваго отврати нас, да всегда славим пречестное имя Твое, величающе Бога Отца и Сына Единороднаго Господа Иисуса Христа и Животворящаго Святаго Духа со всеми святыми во веки веков. Аминь.

Молитва вторая,
чтомая в Михаило-Архангельской церкви пригорода Билярска Казанской епархии

О Пресвятая Дево, Всемилостивая Госпоже Владычице Богородице, Живонос ный Источник Твой, целебные дары на здравие душ и телес наших и на спасение миру точащий, подала еси нам, темже благодарни сущи усердно молим Тя, Царице Пресвятая, моли Сына Твоего и Бога нашего дати нам оставление прегрешений и всякой душе скорбящей и озлобленней милость и утешение, и от бед, скорбей и болезней свобождение. Подаждь, Госпоже, храму сему и сим людем покровение (и святей обители сей соблюдение), граду сохранение, стране нашей от напастей избавление и ограждение, да мирное зде поживем житие, и в будущем веце сподобимся видети Тебе Заступницу нашу, во славе Царства Сына Твоего и Бога нашего. Емуже слава и держава со Отцем и с Пресвяты Духом во веки веков. Аминь.

Молитва третья,
чтомая в Михаило-Архангельской церкви пригорода Билярска Казанской епархии

Царице моя преблагая, надеждо моя Богородице, прибежище сирых и странных Предстательнице, скорбящих радосте, обидимых Покровительнице! Зриши мою беду, зриши мою скорбь: помози ми яко немощну, окорми мя яко странна. Обиду мою веси, разреши ту якоже волиши: яко не имам иныя помощи разве Тебе, ни иныя Предстательницы, ни Благия Утешительницы, токмо Тебе, о Богомати, яко да сохраниши мя и покрыеши во веки веков. Аминь.

Молитва четвертая,
чтомая в Михаило-Архангельской церкви пригорода Билярска Казанской епархии

О Пресвятая Госпоже Владычице Богородице! Вышши еси всех Ангел и Архангел и всея твари честнейши, помощница еси обидимых, ненадеющихся надеяние, убогих заступница, печальных утешение, алчущих кормительница, нагих одеяние, больных исцеление, грешных спасение, христиан всех поможение и заступление. О Всемилостивая Госпоже, Дево Богородице Владычице! Милостию Твоею спаси и помилуй страну нашу, преосвященныя митрополиты, архиепископы и епископы, и весь священнический и иноческий чин, военачальники, градоначальники и христолюбивое воинство, и доброхоты, и вся православныя христианы ризою Твоею честною защити, и умоли, Госпоже, из Тебе без семене воплотившагося Христа Бога нашего, да препояшет нас силою Своею свыше на невидимыя и видимыя враги наша. О Всемилостивая Госпоже Владычице Богородице! Воздвигни нас из глубины греховныя, и избави нас от глада, губительства, от труса и потопа, от огня и меча, от нахождения иноплеменных и междоусобныя брани, и от внезапныя смерти, и от нападения вражия, и от тлетворных ветр, и от смертоносныя язвы, и от всякаго зла. Подаждь, Госпоже, мир и здравие рабом Твоим, всем православным христианом, и просвети им ум и очи сердечныя еже ко спасению, и сподоби ны, грешныя рабы Твоя, Царствия Сына Твоего, Христа Бога нашего, яко Держава Его благословена и препрославлена, со Безначальным Его Отцем и с Пресвятым и Благим и Животворящим Его Духом, ныне и присно и во веки веков. Аминь.

Молитва пятая
из книги молебных пений

К Тебе, Пречистей Божией Матери, аз окаянный припадая молюся: веси, Царице, яко непрестанно согрешаю и прогневляю Сына Твоего и Бога моего. И аще многажды каюся, ложь пред Богом обретаюся: каюся трепеща, да не како поразит мя Господь, и по часе мале паки таяжде творю. Ведущи сия, Владычице моя, Госпоже Богородице, молю, да помилуеши, да укрепиши мя, и благая творити да подаси ми. Ты веси, о Владычице моя Богородице, яко имам в совершенней ненависти злая моя дела и всею мыслею люблю закон Бога моего. Но не вем, Госпоже Пречистая, откуду яже ненавижду, тая творю, а благая преступаю. Не попущай убо, Пречистая, воли моей совершатися, неугодна бо есть, но да будет во мне воля Сына Твоего и Бога моего, да мя спасет, и вразумит, и подаст ми благодать Святаго Духа, да бых аз отселе престал сквернодействуя и прочее пожил бых в повелениих Сына Твоего, Господа нашего Иисуса Христа, Емуже подобает всякая слава, честь и поклонение, со Безначальным Его Отцем, и Пресвятым и Благим и Животворящим Его Духом, ныне и присно и во веки веков. Аминь.

Тропарь Божией Матери ради иконы Ее, именуемой «Живоносный Источник», глас 4

Почерпем, человецы, цельбы душам и телом молитвою, Река бо всем предтечет – Пречистая Царица Богородица, источающи нам чудную воду и измывающи сердец черности, греховныя струпы очищающи, души же освящающи верных Божественною благодатию.

Ин тропарь, глас тойже

Днесь притецем, вернии, к Божественному и цельбоносному образу Пресвятыя Богородицы, излиявшия капли Своих излияний, и людем верным чудесе показавшия, яже мы видяще и слышаще духовно празднуем и любезно вопием: исцели наши недуги и страсти, якоже и каркинския и тмочисленныя страсти исцелила еси; темже молим Тя, Дево Пречистая, моли воплощеннаго из Тебе Христа Бога нашего, спастися душам нашим.

Ин тропарь, глас 2

Источник еси воистинну воды живыя, Владычице, недуги бо душ и телес лютыя прикосновением единым Твоим измываеши, Воду спасения Христа изливающи.

Кондак, глас 8

От неистощимыя Ты, Источниче Богоблагодатный, подаеши ми, точащи, воды Твоея благодати, приснотекущий паче слова, яко бо Слово рождшая паче смысла, молютися, ороси мя благодатию, да зову Ти: радуйся, Водо спасительная.

Величание

Величаем Тя, Пресвятая Дево, и чтим образ Твой святый, имже болезни наша врачуеши и души наша к Богу возводиши.

Пред иконой Пресвятой Богородицы «Живоносный Источник» молятся о сохранении праведной жизни, об исцелении телесных и душевных недугов, страстей, о помощи в скорби.

Празднество Пресвятой Владычице нашей Богородице и Приснодеве Марии ради иконы Ее, именуемой «Прозрение очес»
в пяток Светлой седмицы

Молитва
чтомая в Московской Трехсвятительской, на Кулишках, церкви

О Пресвятая Госпоже Владычице Богородице! Приими недостойную молитву нашу, и сохрани всех нас, с верою и любовию покланяющихся пречистому образу Твоему, от навета злых человек и от внезапныя смерти, и даруй нам прежде конца покаяние. На моление наше умилосердися, и радость вместо печалей даруй нам. Се бо, на Твой образ взирающе, яко живущей Ти с нами, молим Тя усердно: избави нас, о Мати всех скорбящих и обремененных, от всякия беды и напасти, скорби, болезни и печали и от всякаго зла. И сподоби ны, недостойныя рабы Твоя, одесную стати Сына Твоего, Христа Бога нашего, во втором и славнем Его пришествии, и наследники быти Царствия Небеснаго и жизни вечныя со всеми святыми в безконечныя веки веков. Аминь.

Тропарь, глас 4

Не умолчим никогда, Богородице, силы Твоя глаголати недостойнии: аще бо Ты не бы предстояла молящи, кто бы нас избавил от толиких бед? Кто же бы сохранил до ныне свободны? Не отступим, Владычице от Тебе: Твоя бо рабы спасаеши присно от всяких лютых.

Кондак, глас 6

Не имамы иныя помощи, не имамы иныя надежды, разве Тебе, Владычице: Ты нам помози, на Тебе надеемся, и Тобою хвалимся: Твои бо есмы раби, да не постыдимся.

Величание

Величаем Тя, Пресвятая Дево, и чтим образ Твой святый, имже болезни наша врачуеши и души наша к Богу возводиши.

Пред иконой Пресвятой Богородицы «Прозрение очес» молятся о прозрении духовных очей.

Празднество Пресвятой Владычице нашей Богородице и Приснодеве Марии ради Афонской чудотворной иконы Ее, именуемой «Сладкое лобзание», или «Гликофилусса» (829–842)
в неделю антипасхи

Молитва
из книги молебных пений

Приими, Всеблагомощная, Пречистая Госпоже, Владычице Богородительнице, сия честныя дары, Тебе единей прикладныя, от нас недостойных рабов Твоих, от всех родов избранная, всех тварей небесных и земных вышшая явльшаяся. Понеже бо Тебе ради бысть Господь сил с нами, и Тобою Сына Божия познахом, и сподобихомся Святаго Тела Его и Пречистыя Крове Его. Темже блаженна еси в родех родов, Богоблаженная, Херувимов светлейши и Серафимов честнейши сущая. И ныне, Всепетая Пресвятая Богородице, не престай молящися о нас, недостойных рабех Твоих, еже избавитися нам от всякаго совета лукаваго и от всякаго обстояния, и сохранитися нам неврежденным от всякаго ядовитаго прилога диавольскаго. Но даже до конца молитвами Твоими неосужденных нас соблюди, яко да Твоим заступлением и помощию спасаеми, славу, хвалу, благодарение и поклонение за вся в Троице Единому Богу и всех Создателю возсылаем, ныне и присно и во веки веков. Аминь.

Тропарь Божией Матери ради иконы Ее «Сладкое лобзание», глас 7

Одержащей ереси, о честней иконе Твоей, Дево, яве промышляеши: морешествием Твоей обители, яко дар достоин, приношаеши. Сию же мы Сладколюбящую праве нарицающе, Тя ублажаем.

Кондак, глас 8

Иже в храме и обители Твоей приходящия Ти и богоугодно спасительная гонящия и почитающия Твой святый образ сим даруй, Дево, Твоя милости, от всяких избавльши сих скорбей, Тебе вопиющия: радуйся, Едина Богоневестная.

Величание

Величаем Тя, Пресвятая Дево, Богоизбранная Отроковице, и чтитм образ Твой святый, имже точиши исцеления всем, с верою притекающим.

Пред иконой Пресвятой Богородицы «Сладкое лобзание», или Гликофилусса, молятся об укреплении в Православной вере, о защите православных икон, при бедах и невзгодах, при телесных и душевных недугах.

Исцеление расслабленного
в неделю четвертую по Пасхе

Молитва пред иконою Спасителя Исцелителя расслабленного,
чтомая в Московской Космодамианской, на Покровке, церкви

Благий Человеколюбче, Премилосердый Господи, недуги наша понесый и ранами Твоими нас исцеливый! Пред Твоим величеством рабски припадающе, смиренно молимся: призри, Благосерде, на рабы Твоя, и якоже древле исцелил еси разслабленнаго, тридесять осмь лет в недузе своем лежавшаго, тако и ныне, Целитель Благий, милостию и щедротами Твоими рабы Твоя посети. Ты убо разслабленному древле рекл еси: востани, возьми одр твой и ходи. Темже и мы, грешнии и недостойнии раби Твои, на божественная Твои словеса сия надеющеся, пред Твоим же величеством смиренно припадающе, Твое божественное милосердие и неизреченное человеколюбие умильно просим: отверзи нам двери милости Твоея и прости вся согрешения наша вольная и невольная, имиже Твою благость прогневахом и Твое человеколюбие раздражихом; уврачуй нашу болезнь греховную, недуги наша душевныя и телесныя во здравие претвори, немощи в силу преложи, печали в радость и скорби во утешение премени; отими же от нас всякое уныние и забвение; ум наш укрепи и цел соблюди, во еже всегда в заповедех Твоих поучатися; вся уды наша исправи, во еже волю Твою благую и совершенную творити. Ты бо еси Целитель Благий, воздвижение немощным, болящим врач, недужным исцеление, здравым здравия хранитель, и Тебе славу возсылаем, со Безначальным Твоим Отцем, и с Пресвятым и Благим и Животворящим Твоим Духом, ныне и присно и во веки веков. Аминь.

Тропарь, глас 4

Призри с небесе, Господи Боже наш, услыши молитву раб Твоих, молящихся Тебе, и не отрини нас от лица Твоего, в скорбех и болезнех к Тебе прибегающих и вопиющих: помилуй нас согрешающих Тебе, и избави нас от всякаго озлобления и немощи, яко Ты един еси душ и телес наших исцеление.

Кондак, глас 3

Душу мою, Господи, во гресех всяческих, и безместными деяньми люте разслаблену, воздвигни Божественным Твоим предстательством, якоже и разслабленнаго воздвигл еси древле, да зову Ти спасаемь: Щедрый, слава Христе державе Твоей.

Память посещения Богоматерью преподобного Сергия Радонежского
в пяток вечера от седмицы Фоминой до седмицы 5-й по Пасхе

Молитва к Божией Матери, чтомая преподобным Сергием, Радонежским чудотворцем

Пречистая Мати Христа моего, Ходатаице и Заступнице, крепкая По мощ ни це роду человеческому! Буди нам, не достойным, Ходатаица, присно молящися к Сыну Своему и Богу нашему, яко да призрит на святое место сие, еже возложено есть в похвалу и честь святому имени вовеки. Тебе бо, Мати Сладкаго ми Христа, Ходатаицу предлагаем и Молитвенницу, яко много дерзновение к Нему стяжавше, раби Твои, яко всем спасенному упокоению и пристанищу.

Тропарь Пресвятой Богородице ради Ее явления преподобному Сергию Радонежскому, глас 4

В преславнем явлении Твоем, Дево Богородице, припаде к стопам Твоим преподобный авва Сергий и мольбу о святей обители изрядно сотвори, да Твоим Матерним ко Христу предстательством усердно присно ходатайствуеши о всех под священный покров Твой прибегающих, просящи нам оставления грехов и велия милости.

Ин тропарь, глас тойже

К Богородице прилежно ныне притецем, грешнии и смиреннии, и припадем, в покаянии зовуще из глубины души: Владычице, помози, на ны милосердовавши, потщися, погибаем от множества прегрешений, не отврати Твоя рабы тщи, Тя бо и едину надежду имамы.

Кондак, глас 1

Источник исцелений и веры Православныя утверждение посещение Твое, Бо горо дице, явися, темже и нас, к Тебе притекающих, от бед и искушений свободи, Лавру сию невредиму сохрани, Православие во окрет живущих утверди и грехи разреши молитвенник Твоих, елика бо хощеши, можеши.

Ин кондак, глас 6

Освятися Твоим посещением, Дево Пречистая, обитель Пресвятыя Троицы, и возрадовася возлюбленный избранник Твой, Сергий Богоносный, благословенному обетованию Твоего неотступнаго заступления.

Величание

Величаем Тя, Пресвятая Дево, Богоизбранная Отроковице, и чтим явление Твое, имже точиши обетование покрывати присно место сие.

Праведных Марфы и Марии, сестер праведного Лазаря
в Неделю святых жен-мироносиц

Молитвы праведным Марфе и Марии, сестрам праведного Лазаря

Молитва первая
из службы с акафистом

О святыя и всехвальныя ученицы Христовы, Боголюбивыя Марфо и Марие! Умолите возлюбленнаго вами и вас возлюбившаго Сладчайшаго Иисуса, Егоже вы исповедали есте, Христа, Сына Божия, да даст и нам, грешным, грехов оставление, в вере правой нелицемерное и твердое стояние. Вселите в сердца наша дух страха Божия, смиреннаго на Бога упования, терпения и к ближним милосердия. Избавите нас молитвами вашими от искушений житейских, бед и напастей, да, тихое и мирное житие поживше зде, с помыслы непорочными и сердцем чистым, с дерзновением веры и упования предстанем на оный страшный суд и, добрый ответ на нем воздавше, радости вечныя в Царствии Небеснем сподобимся. Аминь.

Молитва вторая, единыя жены молящиися, наипаче в келии на едине чтомая
из службы с акафистом

О блаженныя и святыя жены, верою и любовию Христу Богу последовавшия и во обители Отца Небеснаго вселившияся! К вам ныне аз, грешная, прибегаю и смиренно молю: научите мя и помозите ми ходити пред Богом путми вашими непреткновенно и вечную купно с вами жизнь наследовати.

О Марфо праведная, твердым исповеданием веры твоея Христу угодившая, укрепи слабую веру мою. О службе Господу и братиям нелицемерне и всеусердне прилежавшая, помози и мне служение мое безропотне и вседушевне проходити. Сестру твою иногда, в скорби сушу, ко Христу воззвала еси, отай рекши: Учитель пришел есть и глашает тя. Ныне убо предстани мне в трудный час испытания веры и любве моея и в глубине сердца возвести ми, яко Господь Иисус незримо грядет, да путем испытаний привлечет мя к Себе! Испроси мне, о мати святая, у Господа нашего си лу и крепость, да, воставши скоро притеку к Нему, поклонюся Ему и в смиренней любви Его мир и спасение души обрящу.

И ты, о Боголюбивая Марие, у ногу Иисусову единое на потребу обретшая, помолися Ему благую часть спасаемых и мне, грешней, улучити. Миро благовонное в дар благодарения Христу Жизнодавцу принесшая, умоли ныне Его и души моей подати миро молитвы и покаяния слезы, чистоты и добрых дел благоухание, тако да во обновленное всеми сими сердце мое Господь приидет и обитель Себе сотворит.

К вам, о святыя праведныя жены, Марфо и Марие, припадаю и смиренно молю: не оставите мя в дни тяжких испытаний, да не соблазнюся тленными и красными мира сего, наипаче же в час горький разлучения души моея с телом предстаните мне и общаго Владыку нашего умолите, да призрит на мя в оскудении сил моих милостивым оком и, простив вся прегрешения моя, возставит мя к жизни нескончаемей в блаженных обителях Отца Небеснаго. Аминь.

Тропарь праведным Марфе и Марии, сестрам праведного Лазаря, глас 3

Праведнаго Лазаря Боголюбивыя сестры, Марфо и Марие преславныя, чистым сердцем Христа в житии вашем возлюбили есте, мироносиц вземше чин, и Его, яко Сына Божия, безбоязненно исповедали есте, сего ради ныне во обителех Отца Небеснаго со ангелы и всеми святыми славно царствуете. Умолите, Егоже возлюбили есте, и нам, грешным, в вере и любви Христовой утвердитися и Царствия Небеснаго сподобитися.

Величание

Величаем вас, святии праведнии Марфо и Марие, и чтим святую память вашу, вы бо молите о нас Христа Бога нашего.

Праведной Тавифы
в Неделю о расслабленном

Молитва праведной Тавифе
из службы

О преславная ученице Христова, светлая звездо Иоппийская, святая праведная Тавифо! К тебе, ныне на Небесех сущей, с верою притекаем в молитве, ты же, яко милостивая в жизни своей бывша, не лиши и нас, смиренных, милосердия твоего. Принеси усердныя моления твоя Спасителю всех, Христу Богу, да дарует нам, хладным, любовь, маловерным – теплую веру, ленящимся – ревностное трудолюбие, гордящимся – тихое смирение, инокиням – святое послушание, начальствующим – разум и милосердие, болящим – здравие и облегчение, бедным – помощь и заступление, унывающим – Божие упование, обителям – мир и спасение, людем – во благом поспешение, всем в скорбех – утешение. Наипаче моли Господа нашего, апостолом Петром тя воскресившаго, да и мы сподобимся по общем всех Воскресении стати в Церкви Его одесную и с тобою славити Отца, и Сына, и Святаго Духа во веки веков. Аминь.

Тропарь праведной Тавифе, глас 4

Днесь вера Христова утверждается каменем веры, и ликовствует в веселии Иоппия, псаломски славословят Жизнодавца Сына Божия вернии, видяще совершаемо велие чудо: первоверховный апостол глаголет, и умершая востает от гроба, юже Низложитель смерти дарует Церкви, да украшаются во образ ея добродетельми людие. Приидите убо, христиане, принесем ко святей моления наша: блаженная Тавифо и милосердная, вознеси наша воздыхания Пресвятей Троице, и молися со дерзновением, да сынове Света Превечнаго будем, да сподобимся Божия милости, да пребываем в любви Божественней, и да царствует мир во вселенней.

Ин тропарь, глас тойже

Апостолом сотаиннице, милостивая Тавифо, обители женския начало положила еси и бедным одеяние была еси, послушнице смиренная, слову апостола Петра повинувшися, из мертвых силою Христовою возстала еси, и ныне на Небесех светло празднуеши. Темже моли Христа Бога всем, поминающим тя, даровати живот вечный.

Кондак, глас тойже

Ужасахуся Иоппийстии людие, и дивляхуся ангели Божии, егда Исцеливый Еннея воззва от мертвых серну нарицаемую, милосердием преукрашенную, о нейже к Нему взываху вдовицы неимущия. И ныне, Тавифо блаженная, услыши молитвы наша, к тебе приносимыя, и испроси у всяческих благ Подателя милости и щедроты верным Его, да блажаще тя, вопием ти: радуйся, добродетели нас научающая.

Ин кондак, глас 8

Первоначальная Церковь ликовствует, и Иоппия тобою, Тавифо, просвещается, из мертвых твоему воскресению радующися, и мы, память твою ныне празднующе, славим Победителя смерти – Христа Бога, общаго святаго Воскресения чающе.

Величание

Ублажаем тя, святая праведная Тавифо, и чтим святую память твою, ты бо молиши за нас Христа Бога нашего.

Перенесение мощей мученика Авраамия Болгарского, Владимирского
в Неделю о расслабленном

Молитва мученику Авраамию Болгарскому, Владимирскому чудотворцу
из службы с акафистом

Святый мучениче Авраамие, доблий воине Христа, Царя Небеснаго, в скорбех и напастех преславный наш помощниче и защитниче! Ничтоже возможе отлучити тя от любве ко Господу Иисусу: ни лестная обещания благ временных, ни прещения, ни муки от злых врагов святейшия Христовы веры; ты, яко лев, изшел еси на брань противу волков мысленных, духов злобы, подвигших на тя, ради добраго твоего исповедания, единоплеменный тебе народ болгарский, и, яко огненная стрела, тех поразил еси силою благодати Святаго Духа и крепкия, яко смерть, любве твоея к Богу. Аще и пролиял еси кровь твою за Христа Бога нашего, погубив временную жизнь, обаче безсмертною душею, яко орел, воспарил еси в Горния обители Отца нашего, наследовав там вечную жизнь, славу и блаженство неизреченное, и оставив нам нетленныя останки твоя, яко крин многоценный и благоуханный. Веруем, страстотерпче святый, яко, предстоя со Ангелы и всеми святыми престолу славы Триипостаснаго Бога, усердныя и Богоприятныя возносиши молитвы не токмо о нас и о граде нашем, но и о всей святей Христовой Церкви и православнем отечестве Российстем. Веруем, преславный чудотворче, яко ты, силою Всемогущаго Господа Иисуса Христа, чрез святыя мощи твоя, источаеши обильныя дары благодатныя помощи во спасение всем, с верою к тебе притекающим, наипаче же испрашиваеши кончину с покаянием тебе чтущим и благосердно помогаеши немощным младенцем, да вси от мала до велика единодушно прославляем неисповедимое величие благости Божией. Темже верою и любовию ко святым мощем твоим припадающе и благоговейно оныя лобызающе, умоляем тя, добрый на Небеси наш молитвенниче и заступниче: помогай нам, грешным и смиренным, твоими молитвами во всех скорбех, нуждах и обстояниих наших, сохраняй нас и град сей от всякаго зла и всякия напасти, наипаче же споспешествуй вечному спасению нашему и всех, просящих от тебе помощи и заступления. Ей, смиренно молим тя, угодниче Божий: моли Христа Бога нашего, да даст Он мир и тишину всем православным христианом и да отвратит от нас всякий гнев, на ны движимый, да избавит нас от сетей вражиих, томления во узах греха и мучений адских и да сподобит нас, недостойных, одесную Себе стати на Суде Своем праведном и внити в вечный покой святых Его, идеже празднующих глас непрестанный и неизреченная сладость зрящих доброту лица Его; и тако возможем с тобою и всеми святыми безконечно прославляти Отца, и Сына, и Святаго Духа, Троицу Единосущную и Нераздельную. Аминь.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.

Примечания

1

Определением Архиерейского Собора 1992 года празднование Собора новомучеников и исповедников российских установлено совершать 25 января (в случае совпадения этого числа с воскресным днем) или в ближайшее воскресенье после него.

Вернуться